SKRIFTLIG FORESPØRGSEL E-1926/02

af Giorgio Celli (Verts/ALE) til Kommissionen

(3. juli 2002)

Om: Planer om at etablere yderligere ski-infrastrukturer i et område af fællesskabsbetydning i den italienske naturpark Parco d'Abruzzo

Kommunalbestyrelsen i bjergsamfundet Alto Sangro e Altopiano delle Cinquemiglia (i L'Aquila i regionen Abruzzo) vedtog i slutningen af 2001 et projekt vedrørende nye skiområder med skilifter. Denne beslutning beror på forslag fra kommunerne Rivisondolì, Barrea, Roccaraso, Pecasseroli og Roccapia vedrørende skiområderne og er forelagt regionen Abruzzo for at få adgang til Fællesskabets midler under enhedsprogrammeringsdokumentet 2002-2006 (ca. 9 mio. EUR som indledende finansiering). Man vil forbinde visse Abruzzer-områder med Parco d'Abruzzo gennem et tæt netværk af tovbaneanlæg med såvel stolelifter som kabinelifter, som også vil omfatte Barrea-flodens udmunding midt i Parco d'Abruzzos naturreservat, Pantaniello-søen, som er naturreservat, samt bjergryggene af Serra di Rocca Chiarano og Monte Greco, der er klassificeret som lokaliteter af fællesskabsbetydning (italiensk lov nr. IT7110061 Serra di Rocca Chiariano Monte Greco(1)), for hvilke der i artikel 5 i præsidentens dekret nr. 357 af 8. september 1997(2) er fastsat klare bevaringsmålsætninger. Mange større dyr (bjørne, ulve og hjorte) og ørne lever i Greco-massivet. Der planlægges også vejforbindelser, viadukter og tunneller samt snekanonanlæg med tilhørende faciliteter (bassiner og elektriske anlæg) til produktion af kunstig sne. Hvis disse projekter realiseres, forstyrrer det naturen og de sociale og økonomiske strukturer og ødelægger områder af høj landskabelig værdi (fældning af tusindvis af træer). Anlæggene til produktion af kunstig sne vil være til skade for grundvandet (man må huske på, at der for at snebedække en strækning på 1 500 m er brug for 20 000 kubikmeter vand, dvs. 20 mio. liter), hvilket således forværrer de meget store problemer med vandforsyningen, der var aktuelle allerede sidste vinter.

Er Kommissionen bekendt med ovenstående? Kan den kontrollere, om bestemmelserne vedrørende en miljørisikovurdering af ovennævnte indgreb og beskyttelse af et område inden for Natura 2000-nettet overholdes? Hvorledes kan EU-finansieringen til fordel for regionen Abruzzo i henhold til enhedsprogrammeringsdokumentet 2002-2006 forenes med samme regions godkendelse af et projekt vedrørende udvidelse af et skiområde, hvoraf størstedelen kommer til at ligge i et særligt beskyttelsesområde (italiensk lov nr. IT7120132) og i lokaliteter af fællesskabsbetydning? Er der planer om eller foregår der anden form for EU-finansiering, også eventuelt via strukturfondene, der direkte eller indirekte kan berøre denne landskabsplanlægning?

(1) Ministerdekret af 3.4.2000 med liste over særlig beskyttede områder udpeget i henhold til direktiv 79/409/EØF og områder af fællesskabsbetydning i henhold til direktiv 92/43/EØF.

(2) Forordning om gennemførelse af direktiv 92/43/EØF om bevaring af naturtyper samt vilde dyr og planter.

Svar afgivet på Kommissionens vegne af Margot Wallström

(11. september 2002)

I henhold til artikel 6 i Rådets direktiv 92/43/EØF(1) om bevaring af naturtyper samt vilde dyr og planter skal der oprettes beskyttede lokaliteter af fællesskabsbetydning, som skal udpeges som særlige bevaringsområder efter den procedure, der er foreskrevet i direktivet. Ifølge artikel 6, stk. 3, skal alle planer eller projekter, der ikke er direkte forbundet med eller nødvendige for lokalitetens forvaltning, men som i sig selv eller i forbindelse med andre planer og projekter kan påvirke en sådan lokalitet væsentligt, vurderes med hensyn til deres virkninger på lokaliteten under hensyn til bevaringsmålsætningerne for denne.

Denne bestemmelse finder anvendelse på lokaliteter af fællesskabsbetydning i henhold til Rådets direktiv 92/43/EØF og på særligt beskyttede områder i henhold til Rådets direktiv 79/409/EØF(2) om beskyttelse af vilde fugle. Bestemmelsen er ikke fuldt bindende for foreslåede lokaliteter af fællesskabsbetydning i henhold til direktiv 92/43/EØF, da disse lokaliteter endnu kun er foreslået udpeget af medlemsstaterne, men ikke optaget på den officielle liste over lokaliteter af fællesskabsbetydning, som vedtages af Kommissionen. For disse forslåede lokaliteter af fællesskabsbetydning er medlemsstaterne dog forpligtet til at handle på en sådan måde, at direktivets målsætninger ikke bringes i fare, og de skal derfor sikre, at der træffes foranstaltninger til at undgå forringelse af de foreslåede lokaliteter. Parco Nazionale d'Abruzzo IT7120132 er et særligt beskyttet område i henhold til Rådets direktiv 79/409/EØF; Serra di Rocca Chiarano Monte Greco IT7110061 er en foreslået lokalitet af fællesskabsbetydning i medfør af Rådets direktiv 92/43/EØF. Derfor er de begge omfattet af de ovennævnte bestemmelser.

De projekter, det ærede medlem nævner, kunne i givet fald henhøre under bilag II til direktiv 85/337/EØF(3) om vurdering af visse offentlige og private projekters indvirkning på miljøet (både før og efter ændringen heraf ved direktiv 97/11/EF(4)). I henhold til Rådets direktiv 85/337/EØF skal projekter, som er opført i bilag II, gøres til genstand for en miljøvurdering (VVM), når medlemsstaterne skønner, at særlige kendetegn ved projekterne måtte begrunde dette. I medfør af Rådets direktiv 85/337/EØF, som ændret, skal medlemsstaterne for projekter i bilag II enten på grundlag af en undersøgelse i hvert enkelt tilfælde på grundlag af grænseværdier eller kriterier fastsat af medlemsstaten selv afgøre, om projektet skal vurderes efter artikel 5-10.

Da Kommissionen ikke er orienteret om den situation, det ærede medlem har beskrevet, vil den indhente nærmere oplysninger herom. Skulle det vise sig, at der er tale om en overtrædelse af fællesskabslovgivningen, vil Kommissionen som traktatens vogter ikke tøve med at træffe de nødvendige foranstaltninger herunder overtrædelsesprocedurer i medfør af artikel 226 i EF-traktaten for at sikre, at den pågældende fællesskabslovgivning efterkommes.

I medfør af Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(5) sorterer både udvælgelse og iværksættelse af projekter under forvaltningsmyndigheden, dvs. Abruzzo-regionen i det foreliggende tilfælde. Desuden skal ethvert projekt, der er genstand for samfinansiering i henhold til disse fonde, stemme overens med fællesskabslovgivningen, herunder på miljøbeskyttelsesområdet.

Ifølge beskrivelsen i det samlede programmeringsdokument (DOCUP) består den aktion, der er omfattet af foranstaltning 1.2, i anlæg af transportinfrastrukturer i Alto Sangro-området. Foranstaltningen gennemføres i det offentliges interesse for at forebygge yderligere affolkning af området, ved at fremme bæredygtig udvikling gennem forbedring af mobiliteten og levevilkårene for den stedlige befolkning. I henhold til vilkårene i DOCUP skal denne form for infrastrukturer vurderes i lyset af bestemmelserne om VVM og om bevaring af naturtyper.

(1) EFT L 206 af 22.7.1992.

(2) EFT L 103 af 25.4.1979.

(3) EFT L 175 af 5.7.1985.

(4) EFT L 73 af 14.3.1997.

(5) EFT L 161 af 21.6.1999.